b"\n_START_ARTICLE_\nSlovo od mladosti\n_START_PARAGRAPH_\nPre\xc5\xa1ernova pesem \xc2\xbbSlovo od mladosti\xc2\xab je nastala leta 1829. Leta 1830 je iz\xc5\xa1la v Krajnski \xc4\x8dbelici in spada v drugo, klasi\xc4\x8dno obdobje njegovega ustvarjanja, v romanti\xc4\x8dno obdobje, med pesmi z izpovedjo \xc5\xbeivljenjskega nazora. Slovo od mladosti je elegija v prvoosebni pripovedi. Ne gre ve\xc4\x8d za upesnitev posameznega dogodka ali zgodbe, kakor smo vajeni iz prej\xc5\xa1njih Pre\xc5\xa1ernovih del, ampak pesem pripoveduje o temeljnih \xc5\xbeivljenjskih spoznanjih in o pesnikovi osebni usodi v zresnjenem tonu. Sestavljena je iz petih oktav, vsaka vsebuje osem jambskih enajstercev z rimo ABABABCC._NEWLINE_Pesem sestavljajo tri opaznej\xc5\xa1e povedne enote (1:2:2). Ideja o koncu mladosti je predstavljena v prvi kitici. Mladost je predstavljena z dveh vidikov; kot muka, na drugi strani pa kot dragocena vrednota, na katero gleda z nostalgijo. Uvodoma imamo torej antitezo, glavna nosilka antiteze pa je metafora\xc2\xa0\xc2\xbbtemna zarja\xc2\xab. Uvodna kitica pa je povzeta celota. Preostale \xc5\xa1tiri kitice utemeljujejo in raz\xc5\xa1irjajo prvo, druga in tretja utemeljujeta negativno tezo o mladosti, \xc4\x8detrta in peta pa svetlo protitezo o njej. V peti kitici se Pre\xc5\xa1eren pomakne nazaj k uvodni protitezi.\n_START_SECTION_\nPobude, okoli\xc5\xa1\xc4\x8dine in razlogi za nastanek\n_START_PARAGRAPH_\nOsebni vzgibi za nastanek pesmi so premalo znani. Razli\xc4\x8dni raziskovalci vzroke i\xc5\xa1\xc4\x8dejo v Pre\xc5\xa1ernovem ljubezenskem \xc5\xbeivljenju ter njegovi karierni in finan\xc4\x8dni situaciji. Obstajajo povezave z domnevno Pre\xc5\xa1ernovo ljubeznijo do neke deklice v Gradcu, ki se ni sre\xc4\x8dno kon\xc4\x8dala, po predvidevanju je bila to Marija Kajetana Khlunova. Kot eno od mo\xc5\xbenosti za povod k pisanju lahko omenimo tudi Pre\xc5\xa1ernovo zavrnjeno pro\xc5\xa1njo za finan\xc4\x8dno pomo\xc4\x8d pri celov\xc5\xa1kem fiskalnem uradu. Ostal je brez denarja, namesto njega je denarno podporo dobil njegov konkurent Anton pl. Scheuchenstuel._NEWLINE_Literarna pobuda je vpliv nove evropske poezije, ki je temo hrepenenja po minuli mladosti pogosto obravnavala. Vendar je bila mladost v evropski romantiki ve\xc4\x8dinoma prikazana bolj idealisti\xc4\x8dno, svetlo kot pa v Slovesu od mladosti. Pre\xc5\xa1erna lahko tu pove\xc5\xbeemo s Schillerjevo miselno pesmijo Die Ideale (Ideali), v kateri je prisoten motiv elegi\xc4\x8dnega slovesa od mladosti kot zlatega \xc4\x8dasa \xc5\xbeivljenja. Povezavo obeh pesmi vidimo v tragi\xc4\x8dnem konfliktu z resni\xc4\x8dnostjo. Pre\xc5\xa1eren je manj abstrakten, ker je s temo bli\xc5\xbee konkrektnej\xc5\xa1emu \xc5\xbeivljenju in eksistencialnim stiskam kot Schiller, kljub temu, da je nekaj idej in motivov dobil pri njem. V obeh primerih zrelost \xc4\x8dloveku ne dopu\xc5\xa1\xc4\x8da, da bi \xc5\xa1e naprej verjel v mladostne ideale._NEWLINE_Podoben motiv ima Byron v pesmi I would I were a Careless's Child. Byron govori o malome\xc5\xa1\xc4\x8danskosti, navidezni lepoti in izpraznjenosti angle\xc5\xa1ke dru\xc5\xbebe ter se tako kot Pre\xc5\xa1eren nostalgi\xc4\x8dno ozira nazaj v \xc4\x8das mladosti. Vendar pa pri Pre\xc5\xa1ernu ne moremo govoriti o gosposkem \xc2\xbbspleenu\xc2\xab, tu mu je bli\xc5\xbeji Schillerjev tragi\xc4\x8dni konflikt z resni\xc4\x8dnostjo.\n_START_SECTION_\nVsebina, zgodba in interpretacija\n_START_PARAGRAPH_\nPesem ne opisuje konkretnega dogodka, ampak skozi pet kitic opi\xc5\xa1e \xc5\xbeivljenjska spoznanja. Pre\xc5\xa1eren prika\xc5\xbee negativno podobo mladosti, vidi jo kot obdobje, v katerem se je zgodilo ve\xc4\x8d slabega kot dobrega. V prvi kitici Pre\xc5\xa1eren izpostavi temo ter naka\xc5\xbee poanto pesmi \xe2\x80\x93 kljub temu, da je bila mladost ve\xc4\x8dkrat te\xc5\xbeka, jo ozna\xc4\x8di za \xe2\x80\x9clep\xc5\xa1o polovico njegovih dni\xe2\x80\x9d, saj se mu po teh letih kljub vsemu to\xc5\xbei._NEWLINE_V drugi kitici opi\xc5\xa1e \xc5\xbealostno spoznanje, da smo ljudje cenjeni zgolj glede na denar, materialne dobrine. Mladost, pravi\xc4\x8dnost in u\xc4\x8denost personificira. To so samice (neporo\xc4\x8dene \xc5\xbeenske) brez dote. Ker v njih ni potenciala, perspektive, bodo ostale samice, nikoli se ne bodo\xc2\xa0\xc2\xbbporo\xc4\x8dile\xc2\xab\xc2\xa0in sre\xc4\x8dno \xc5\xbeivele (zadnja dva verza druge kitice). Vrline kot so \xc4\x8dista vest, po\xc5\xa1teno \xc5\xbeivljenje, modrost ... niso cenjene, tudi pravo, iskreno ljubezen je te\xc5\xbeko najti. Podoba takega pojmovanja v pesmi temelji na dveh idejah \xe2\x80\x93 na ideji pla\xc4\x8dila in pravice. Vrednote bi morale biti popla\xc4\x8dane \xc5\xbee na tem svetu. Metafora torej pomeni, da se \xc4\x8dlovek ne meri po njegovi notranji vrednosti (po\xc5\xa1tenje, modrost ali znanje) ampak z drugimi merili (poreklo, imetje, denar). Na eni strani imamo vrednote duha, na drugi pa materialne dobrine. Ker pesnik pripada notranjih vrednotam, a \xc5\xbeivi v svetu materialnih vrednot, to prinese razklanost in trpljenje._NEWLINE_V tretji kitici to spoznanje opi\xc5\xa1e \xc5\xa1e iz drugega vidika (drugi verz)\xc2\xa0\xc2\xbbkomur sovra\xc5\xbena je, zastonj obra\xc4\x8da\xc2\xab, gre za to, da reve\xc5\xbe ostaja reve\xc5\xbe, ni va\xc5\xbeno kako se trudi, \xc4\x8de mu usoda ni naklonjena, se ne bo ni\xc4\x8d spremenilo. V \xc4\x8detrti kitici govori o upu, kljub ranam, ki jih je vrezala mladost, mlad \xc4\x8dlovek \xc5\xa1e vedno upa na izbolj\xc5\xa1anje, zida si\xc2\xa0\xc2\xbbgradove v oblakih\xc2\xab. Vendar je to\xc2\xa0\xc2\xbbup golfivi\xc2\xab, kar \xc5\xbee nakazuje, da bo upanje zaman, lirski subjekt pa je znova razo\xc4\x8daran. Osrednji motiv Slovesa od mladosti je torej motiv spoznanja: najprej mladostna utvara (vera v duhovne vrednote), potem pa \xc5\xbeivljenjsko razo\xc4\x8daranje (prevlada materialnih vrednot)._NEWLINE_V zadnji kitici pesnik potrdi nostalgijo ob misli na mladost, zadnji verz je skoraj dobesedna ponovitev verza iz prve kitice. Mladost kljub temu, da ni bila lepa, predstavlja mladostno iluzijo, takrat je \xc4\x8dlovek \xc5\xa1e imel upanje, zato se mu po mladosti to\xc5\xbei. \xc5\xbdeli si mladostnega stanja, v katerem je bil sposoben upati na izbolj\xc5\xa1anje, kar je klju\xc4\x8dno. Sedaj pa tega upanja nima ve\xc4\x8d. Konec mladosti pomeni konec upanja._NEWLINE_Paternu grafi\xc4\x8dno ponazori ustroj pesmi s tremi to\xc4\x8dkami; up, brezup in na koncu vztrajanje. Pojem upa se da zaslediti tudi v motu Poezij, iz \xc4\x8desar lahko sklepamo, da elegija Slovo od mladosti torej predstavi \xc5\xa1ir\xc5\xa1i aspekt Pre\xc5\xa1ernove poezije.\n_START_SECTION_\nMetrika in slog\n_START_PARAGRAPH_\nPesem ima 5 kitic, sestavljenih iz osmih verzov (stanca ali oktava). Med prvimi \xc5\xa1estimi in zadnjima dvema verzoma je pomenska zareza, ki se izra\xc5\xbea tudi s spremenjeno rimo (ababab \xe2\x80\x93 cc). Zadnja dva verza se od prej\xc5\xa1njih lo\xc4\x8dita oblikovno pa tudi vsebinsko \xc2\xac\xe2\x80\x93 gre za obrat, sklep ali povzetek oziroma nasprotje in obrat glede na dogajanje v prvih \xc5\xa1estih verzih. Rima je \xc5\xbeenska, verz je la\xc5\xa1ki enajsterec, metrum je torej jambski._NEWLINE_U \xe2\x80\x93/ U \xe2\x80\x93 /U \xe2\x80\x93 /U \xe2\x80\x93 /U \xe2\x80\x93 /U_NEWLINE_V pesmi je veliko stilno zaznamovanega besednega reda (mladosti leta, upa sonce, viharjev jeze, mladosti jasnost, gradove svetle)._NEWLINE_Zelo bogata je tudi metaforika, opazimo lahko tri razli\xc4\x8dne metafori\xc4\x8dne plasti v pesmi \xe2\x80\x93 kr\xc5\xa1\xc4\x8danska mitologija (Adam in Eva, \xe2\x80\x9csad spoznanja\xe2\x80\x9d), anti\xc4\x8dna mitologija (povezava z mitom o Dandaidah, usodo oziroma\xc2\xa0\xc2\xbbfortuno\xc2\xab\xc2\xa0v Horacevi liriki, od tod metafora \xe2\x80\x9csovra\xc5\xbena sre\xc4\x8da\xe2\x80\x9d). Zadnja plast metaforike pa je intelektualna, posebna metaforika, ki ni vezana na noben drug mit (\xe2\x80\x9cviharjov sila\xe2\x80\x9d)."